|  |
| --- |
|  |

**Javna** **agencija za knjigo Republike Slovenije (v nadaljevanju: JAK)**na podlagi Zakona o Javni agenciji za knjigo Republike Slovenije (Uradni list RS, št. 112/07, 40/12 – ZUJF in 63/13), Zakona o uresničevanju javnega interesa za kulturo (Uradni list RS, št. 77/07 – UPB1, 56/08, 4/10, 20/11, 111/13 in 68/16), Pravilnika o izvedbi postopkov javnega poziva in javnega razpisa s področja knjige (Uradni list RS, št. 107/15) ter Pravilnika o strokovnih komisijah Javne agencije za knjigo Republike Slovenije (Uradni list RS, št. 62/18) objavlja

**Javni** **razpis za sofinanciranje kulturnega projekta avdiovizualnih vsebin o slovensko–nemških odnosih za leto 2022 (JR9–AV–2022)**

1. **NAZIV IN SEDEŽ NAROČNIKA JAVNEGA RAZPISA**

Javna agencija za knjigo Republike Slovenije, Metelkova 2b, 1000 Ljubljana (v nadaljevanju: JAK).

1. **PREDMET JAVNEGA RAZPISA**

Predmet javnega razpisa 2022 je sofinanciranje:

* razvoja scenarija najmanj 30-minutnega dokumentarnega avdiovizualnega projekta o slovensko–nemških odnosih,
* realizacije 30-minutnega dokumentarnega avdiovizualnega projekta v slovenski in nemški verziji.

JAK bo na tem razpisu sofinancirala en (1) kulturni projekt.

1. **CILJI JAVNEGA RAZPISA**

JAK bo kulturni projekt na področju tega javnega razpisa podpirala v skladu z naslednjimi dolgoročnimi cilji in vsebinskimi usmeritvami:

* mednarodna prepoznavnost Republike Slovenije in njene kulture, slovenskih kulturnih ustvarjalcev ter spodbujanje in izvajanje promocije slovenske kulture in knjige v zvezi z izvedbo priprav na kulturni projekt Slovenija, častna gostja mednarodnega knjižnega sejma v Frankfurtu 2023,
* mednarodna promocija kakovostne sodobne slovensko avdiovizualne produkcije v okviru sodobne, evropske avdiovizualne produkcije,
* promocija in spodbujanje slovensko–nemških odnosov na področju kulture, politike in gospodarstva.
1. **VSEBINSKA OPREDELITEV PODROČJA JAVNEGA RAZPISA JR9–AV–2022**

V okviru tega razpisa bo sofinanciran kulturni projekt producenta, ki prispeva k trajnejši uveljavitvi Republike Slovenije in njene kulture ter slovenskih kulturnih ustvarjalcev v okviru kulturnega projekta Slovenija, častna gostja mednarodnega knjižnega sejma v Frankfurtu 2023, k spodbujanju promocije slovenske knjige in avtorjev, k mednarodni promociji kakovostne sodobne slovenske avdiovizualne produkcije v okviru sodobne evropske avdiovizualne produkcije in spodbujanju slovensko–nemških odnosov.

Sofinancirani kulturni projekt mora slediti naslednjim vsebinskim izhodiščem:

* 1. **Kultura**

Predniki Nemcev in Slovencev so se – po vsej priliki – srečevali že v časih pešanja Rimskega cesarstva in naraščanja evropskega krščanstva (v 8. stoletju n. št.), o čemer beremo v znani *Konverziji Bavarcev in Karantancev.* Za slovensko skupnost je značilno dolgotrajno – pogosto s spori prekinjeno – sožitje z Nemci oz. Evropejci, ki so govorili nemško.

Narodnostna oz. manjšinska zanimivost Slovenije so Kočevarji, nemško govoreča skupnost, ki se je naselila na Kočevskem okoli leta 1330. V drugi polovici devetnajstega stoletja je na Kočevskem živelo 28.000 Kočevarjev, leta 1940 le še 12.500. Po sporazumu med Hitlerjem in Mussolinijem so leta 1941 Kočevarje preselili v Posavje, od koder so okupatorji pred tem izgnali okrog 20.000 Slovencev. Leta 1945 je Jugoslavija izgnala skoraj vse Kočevarje, veliko jih je umrlo v taboriščih v Strnišču in na Teharjah.

Če govorimo o pomembnih političnih in kulturnih stikih med Nemci in Slovenci, ne moremo mimo protestantskega pridigarja in pisatelja Primoža Trubarja, ki je svoja prva slovenska dela natisnil v Nemčiji. Leta 1550 sta bili v Tübingenu natisnjeni prvi slovenski knjigi.

Leta 1809 se je slovenskim izobražencem kot naročena videla priključitev *Ilirskih provinc* – in s tem multikulturnega, tudi slovenskega Trsta – Napoleonovi Franciji, vendar je bilo olajšanje kratkotrajno. Državni okvir slovenskega življenja je bila dolga stoletja habsburška (nemško govoreča) Avstrija, po letu 1867 Avstro–Ogrska. Leta 1848, v času prebujanja srednjeevropskih narodov so Slovenci protestirali proti ureditvi, ki jih je ločevala, namesto da bi jih združevala, recimo v “zedinjeno Slovenijo”. V prvi svetovni vojni so se Slovenci bojevali na strani centralnih sil in bili poraženi, kar je negativno vplivalo na njihov položaj v Jugoslaviji, ki so jo vodili zmagoviti Srbi. Pred drugo svetovno vojno so jugoslovanski Slovenci z Nemci sodelovali, kar je – po nemško–sovjetskem paktu – veljalo celo za komuniste, ki so se po Hitlerjevem napadu na Sovjetsko zvezo junija 1941 seveda premislili. Po drugi svetovni vojni, med katero so se Nemci in Slovenci (zaradi Hitlerjeve politike nasilnega ponemčevanja) sovražili, je dal Tito prednost *Nemški demokratični republiki* pred *Zvezno*

*republiko Nemčijo.* ZRN je odnose z Jugoslovani, torej tudi Slovenci, uokvirila z izključevalno Hallsteinovo doktrino (1957). Leta 1969 jo je razveljavil Willy Brandt.

Na neki način je bila Ljubljana, kjer je Sveta aliansa leta 1821 priredila *Ljubljanski kongres*, precej temeljito impregnirana z nemško oz. avstrijsko kulturo, čeprav sta se takrat po *Cesti dveh cesarjev* sprehajala oba: avstrijski cesar in ruski car.France Prešeren je gojil stike z nemškimi in slovanskimi avtorji,

S slovensko zgodovino je Beethoven povezan s častnim članstvom v leta 1794 ustanovljeni Filharmonični družbi v Ljubljani. Beethoven je postal njen častni član leta 1819. Filharmonični družbi je poslal v zahvalo pismo in prepis svojega rokopisa 6. simfonije iz leta 1808.

Nemčija oz. München sta bila privlačna tudi za slovenske slikarje, npr. za Antona Ažbeta, posredno tudi za njegove učence: Riharda Jakopiča, Matija Jamo, Ivana Groharja in Mateja Sternena.

Nemški pesniki in pisatelji so bili pomembni zgledi za slovensko literaturo v 20. stoletju, recimo za Ivana Cankarja, ki je velik del življenja živel na Dunaju. V novejših časih so se med nemškimi in slovenskimi pisatelji stkale mnoge, tudi osebne vezi, recimo med Edvardom Kocbekom in Heinrichom Böllom.

Kako vse navzoča pa tudi problematična je bila nemška kultura na Slovenskem, tudi na Kranjskem, kjer so bili Slovenci v večini, pove malodušje, ki je zavladalo med Slovenci v zadnji tretjini 19. stoletja. Mnenjski voditelji, med katerimi so bili znani pisatelji, so se spraševali, ali bodo Slovenci v prihodnosti postali *Prusi ali Rusi?*

* 1. **Politika in gospodarstvo**

Po drugi svetovni vojni so Slovenci med dosežki Zahodne Nemčije najbolj občudovali gospodarski čudež; med izzivi pa so (v 60. letih) največ pozornosti posvečali pojavu “gastarbeiterjev”. V novejšem času so kajpada občudovali dogajanje okrog padca Berlinskega zidu. Med glavnimi igralci evropske pomladi oz. pobudniki pridobitev konca hladne vojne so prepoznali demokrščanskega kanclerja Helmuta Kohla in liberalnega zunanjega ministra Hansa Dietricha Genscherja. Voditelji prvih demokratičnih strank in člani prve slovenske vlade, nato seveda tudi slovenski diplomati so navezovali stike z nemškimi strankami in politiki: Jože Pučnik, ki se je v slovensko politiko vrnil iz Nemčije, je imel zveze s socialnimi demokrati, Lojze Peterle s Kohlom, Dimitrij Rupel s H.D. Genscherjem oz. s stranko FDP. Marca 1991 sta se z Genscherjem srečala predsednik Kučan in zunanji minister Rupel.

Jeseni 1999, v času, ko sta v Nemčiji prevzela oblast Gerhard Schröder in Joschka Fischer, je imelo slovensko veleposlaništvo precej tesne stike z nemškim veleposlanikom Jürgenom Chroboggom, ki je bil na tekočem s širitvijo EU in Nata. Leta 2001, ob deseti obletnici neodvisnosti je na glavni ljubljanski proslavi govoril Schröder. Imel je imeniten govor, v katerem je omenil krivice, ki so jih nemški nacisti povzročili Slovencem med II. svetovno vojno.

Med predsedovanjem OVSE in Evropskega sveta je Slovenija, katere vlado je vodil Janez Janša, v njej pa je položaj zunanjega ministra zasedel Dimitrij Rupel, uživala trdno podporo Nemčije, ki sta jo vodila (do novembra 2005) Gerhard Schröder in (po novembru 2005) Angela Merkel, njuna zunanja ministra pa sta bila Joschka Fischer in Frank Walter Steinmeier.

Blagovna menjava med Slovenijo in Nemčijo je v letu 2021 znašala več kot 12 milijard evrov. Po uradnih ocenah Slovensko–nemške gospodarske zbornice naj bi nemška podjetja v Sloveniji investirala več kot 2,8 milijard evrov, pričakovanih pa je še dodatnih 900 milijonov, ki naj bi jih vložila v digitalizacijo, avtomatizacijo, raziskave in v razvoj industrije.

1. **PREDVIDENA VREDNOST JAVNEGA RAZPISA, OBDOBJE SOFINANCIRANJA, IZVEDBA POSTOPKA, OBDOBJE ZA PORABO SREDSTEV TER SPREMEMBA ALI PREKINITEV SOFINANCIRANJA**

Na tem javnem razpisu izbrani prijavitelj bo dodeljena sredstva prejel za sofinanciranje kulturnega projekta, izvedenega v letu 2022.

Okvirna vrednost javnega razpisa znaša predvidoma skupaj **100.000,00 EUR**.

Sredstva, dodeljena v okviru tega razpisa, morajo biti porabljena v letu 2022 oz. v plačilnih rokih, kot jih bo določal veljavni zakon o izvrševanju proračuna Republike Slovenije ter pogodba o sofinanciranju.

JAK bo v prvi fazi izvedbe javnega razpisa preverila izpolnjevanje razpisnih pogojev prijaviteljev, v drugi fazi bo pristojna strokovna komisija vloge prijaviteljev ovrednotila po razpisnih kriterijih, nato bo JAK izdala odločbe za leto 2022. Z izbranim izvajalcem kulturnega projekta bo sklenila pogodbe za obdobje trajanja razpisa. Izvajalec mora vse obdobje trajanja razpisa izpolnjevati pogoje razpisa.

Če JAK na podlagi rednega ali izrednega nadzora sofinanciranega kulturnega projekta ugotovi, da izbrani kulturni projekt v celoti ali delno ni bil izveden, da je bila izvedba kulturnega projekta neskladna s prijavno vlogo ali pogodbo, pomanjkljiva ali na neustrezni ravni, da se dejanski stroški kulturnega projekta razlikujejo od navedenih v prijavni dokumentaciji oziroma sklenjeni pogodbi o sofinanciranju kulturnega projekta, ali da prijavitelj ni upošteval v pogodbi določenih drugih obveznosti, lahko JAK zahteva delno ali celotno vračilo že izplačanih sredstev z zakonitimi obrestmi, pri čemer lahko prekine sofinanciranje na javnem razpisu izbranega kulturnega projekta.

Če se v času izvedbe postopkov tega javnega razpisa obseg sredstev, ki je v državnem proračunu namenjen za sofinanciranje JAK, zmanjša do takšne mere, da ne zagotavlja izpolnitve ciljev razpisa, lahko JAK postopek razpisa ustavi, v primeru že izdane odločbe o sofinanciranju izda nadomestno odločbo, s katero ustrezno spremeni odločitev o sofinanciranju kulturnega projekta oziroma spremeni ali prekine že sklenjeno pogodbo o sofinanciranju kulturnega projekta.

Vsa tveganja pri izvajanju kulturnega projekta pred izdajo odločbe in podpisom pogodbe o sofinanciranju izbranega kulturnega projekta nosi njegov izvajalec.

1. **VIŠINA SOFINANCIRANJA IN UPRAVIČENI STROŠKI**

Prijava mora vključevati načrtovano finančno konstrukcijo kulturnega projekta prijavitelja, ki prikazuje vse prihodke in odhodke, nujno potrebne za izvedbo prijavljenega kulturnega projekta. Predstavljena finančna konstrukcija mora biti uravnotežena (prihodki = odhodki) in dovolj podrobna, da omogoča identifikacijo, spremljavo in nadzor prijavljenih projektov.

JAK bo izbranemu prijavitelju kulturnega projekta sofinancirala **do 70 odstotkov upravičenih stroškov in največ 100.000,00 EUR** na prijavljeni kulturni projekt.

Upravičeni stroški kulturnega projekta so stroški, nastali pri aktivnostih, ki so povezane s projektom, sprejetim v sofinanciranje, so v skladu s predmetom in namenom razpisa, opredeljeni v prijavi prijavitelja, skladni z načeli dobrega finančnega poslovanja, zlasti glede cenovne primernosti in stroškovne učinkovitosti, dejansko nastali, so prepoznavni in preverljivi, podprti z izvirnimi verodostojnimi dokazili ter da isti upravičeni stroški niso in ne bodo financirani iz drugih virov.

Kot upravičeni stroški se priznajo vrednosti stroškov, izkazane na računu, vendar brez obračunanega davka na dodano vrednost (DDV). Upošteva se neto vrednost računa, razen v primeru, ko prijavitelj ne more odbiti celotnega DDV. V tem primeru se kot strošek prizna tudi del DDV, ki si ga prijavitelj ne more povrniti (Zakon o davku na dodano vrednost, Uradni list RS, št. 13/11 in nasl.).

Za tiste stroške, ki so predmet sofinanciranja in jih prijavitelj pri JAK uveljavlja kot upravičene stroške, prijavitelj ne sme prejeti sredstev drugih financerjev (velja prepoved dvojnega financiranja). Če bo JAK ugotovila, da je prijavitelj prejel sredstva iz drugih virov ali pa so mu bila odobrena za iste upravičene stroške, se lahko pogodba o sofinanciranju razdre, upravičenec pa bo dolžan JAK povrniti vsa neupravičeno prejeta sredstva, s pripadajočimi obrestmi od dneva nakazila do dneva vračila sredstev.

Upravičeni stroški kulturnega projekta so:

* avtorski honorarji (scenarij, režija, odkup avtorskih pravic, prevod v nemški jezik idr.),
* splošni stroški in stroški dela izvajalca (produkcija, organizacija, režija),
* stroški promocije kulturnega projekta.
1. **POGOJI ZA SODELOVANJE NA JAVNEM RAZPISU JR9–AV–2022**
	1. **Splošni pogoji**

Prijavitelji morajo izpolnjevati naslednje splošne pogoje:

* da imajo v času prijave na ta razpis izpolnjene vse pogodbene obveznosti oziroma urejena medsebojna razmerja z JAK;
* da dovoljujejo objavo osebnih podatkov z namenom objave rezultatov razpisa na spletni strani JAK, skladno z Zakonom o dostopu do informacij javnega značaja (Uradni list RS, št. 51/06–UPB2) in Zakonom o varstvu osebnih podatkov (Uradni list RS, št. 94/07–UPB1);
* da za isti kulturni projekt (v celoti ali delu) poda vlogo le en prijavitelj;
* da se z istim kulturnim projektom (v celoti ali delu) na ta razpis prijavljajo samo enkrat;
* da pri prijavi upoštevajo vsebinsko opredelitev in cilje razpisnega področja, skladno s 3. in 4. točko besedila razpisa;
* da prijavljeni kulturni projekti za iste stroške niso sofinancirani iz naslova drugih razpisov ali pozivov JAK;
* da niso v postopku prisilne poravnave, stečaja ali prisilnega prenehanja;
* da je vlogo podala upravičena oseba, da je bila vloga oddana pravočasno in skladno z navodilom o oddaji vloge iz 10. in 11. točke besedila tega razpisa;
* da prijavitelj sprejema sodelovalno dolžnost pri posredovanju verodostojnih informacij ter vsebinske in finančne dokumentacije in se zavezuje, da bo sodeloval pri izvajanju vsebinskega in finančnega nadzora;
* da se prijavitelj zavezuje k vračilu dela ali celotnih sredstev na zahtevo JAK, če bo v postopkih nadzora JAK ugotovila nenamensko porabo proračunskih sredstev oz. preplačilo v odločbi in pogodbi določenega deleža upravičenih stroškov.
	1. **Posebni pogoji**

Prijavitelji morajo ob splošnih izpolnjevati tudinaslednje posebne pogoje:

* da so pravne ali fizične osebe, ki so uveljavljene na področju produkcije avdiovizualnih del;
* da so producent vsaj enega celovečernega ali kratkega igranega, dokumentarnega, animiranega ali eksperimentalnega filma, ki je bil kinematografsko distribuiran ali javno prikazan v Republiki Sloveniji;
* prijavitelji morajo končno različico avdiovizualnega dela, ki je predmet javnega razpisa projekta in je primerna za javno predvajanje (vključno s postprodukcijo, podnaslavljanjem, itd.), JAK izročiti najkasneje do **31. 1. 2023**;
* da je izvirno delo realizacije 30–minutnega dokumentarnega avdiovizualnega projekta v slovenščini z nemškimi podnapisi;
* da imajo za delo, ki ga prijavljajo, urejene avtorske pravice;
* da zaprošajo za financiranje do 70 odstotkov in največ 100.000,00 EUR stroškov na prijavljeni kulturni projekt;
* zahtevek za izplačilo upravičenih stroškov mora prijavitelj izdati najkasneje do **10. 11. 2022**;
* da je finančna konstrukcija uravnotežena in pripravljena skladno z določbami 6. točke besedila tega razpisa (preverljivost, natančnost, uravnoteženost, cenovna primernost, izvirna dokazila).

Prijavitelj poda izjavo o izpolnjevanju pogojev na prijavnem obrazcu. Če JAK naknadno zahteva izvirnike potrdil o izpolnjevanju pogojev po posameznih alinejah, jih mora prijavitelj dostaviti v zahtevanem roku.

V primeru, da prijavitelj z istim projektom sodeluje na drugih razpisih, ki zagotavljajo sredstva iz državnega ali lokalnih proračunov ali virov EU, ali je javna sredstva že pridobil, mora to dejstvo najaviti v obrazložitvi finančne konstrukcije programa. V primeru kršitve tega določila lahko JAK kadarkoli razdre pogodbo s prejemnikom sredstev in zahteva vračilo sredstev v skladu s pogodbo.

1. **RAZPISNI KRITERIJI**

|  |  |  |
| --- | --- | --- |
|  | **Kriteriji** | **Možno št. točk** |
| 1. | Reference prijavitelja in avtorske ekipe (odmevnost, nagrade idr. na področju avdiovizualnega ustvarjanja) | **10** |
| 2. | Kakovost scenarija, profesionalnost izvirnost, komunikativnost in aktualnost avtorskega pristopa  | **15** |
| 3. | Reprezentativnost in primernost avdiovizualnega projekta v okviru Slovenija, častna gostja na Frankfurtskem knjižnem sejmu  | **5** |
|  | **Skupno število točk** | **30** |

1. **UPORABA KRITERIJEV IN POVZETEK NAČINA OCENJEVANJA**

Vloge bo ocenila posebna in pristojna strokovna komisija JAK.

Kriteriji so ovrednoteni s točkami, pri čemer je pri posameznem kriteriju navedeno najvišje možno število točk. Izbran bo tisti kulturni projekt, ki bo v postopku vrednotenja po kriterijih ocenjen najvišje. Najvišje možno število prejetih točk za projekt je 30 točk, financiran pa je lahko projekti, ki prejme najmanj 25 točk.

1. **RAZPISNI POGOJI IN NAČIN ODDAJE VLOG**

Vloga mora biti izpolnjena na predpisanih razpisnih obrazcih, datirana, žigosana in podpisana ter mora vsebovati vse obvezne priloge in podatke, določene v razpisni dokumentaciji.

Dokumentacija javnega razpisa JR9–AV–2022 je na voljo na spletni strani JAK www.jakrs.si, prav tako jo lahko zainteresirani v roku javnega razpisa dvignejo v glavni pisarni JAK vsak delovnik med 10. in 12. uro.

Prijava je vložena pravočasno, če jo JAK prejme, preden se izteče rok za vložitev prijav. Če se prijava pošlje priporočeno po pošti, se za dan, ko JAK prejme prijavo, šteje dan oddaje na pošto. Enako velja za elektronsko prijavo, ki jo mora JAK prejeti, preden se izteče rok za vložitev prijav.

Prijavitelji morajo v celoti izpolnjeno vlogo v predpisanem roku poslati s priporočeno pošto ali jo oddati osebno na delovni dan med 10. in 12. uro na naslov: Javna agencija za knjigo RS, Metelkova 2b, 1000 Ljubljana.

Vlogo je treba oddati v zaprti kuverti in na sprednjo stran kuverte napisati »**NE ODPIRAJ – VLOGA NA JAVNI RAZPIS JR9–AV–2022**. Na hrbtni strani kuverte je obvezna navedba uradnega naziva in naslova prijavitelja.

Prijavitelj mora najkasneje tega dne prijavni obrazec poslati tudi po elektronski pošti na naslov: **mateja.humar–jelnikar@jakrs.si** v tekstovnem dokumentu (npr. Word, Open Office), obvezne priloge pa v obliki skena v PDF–formatu, zadeva elektronskega sporočila pa naj vsebuje naziv prijavitelja in naziv javnega razpisa.

Za popolno se šteje vloga, ki je vložena **v pisni in elektronski obliki.**

Rok za zbiranje prijav prične teči na dan objave javnega razpisa v Uradnem listu RS in na spletni strani JAK dne **27. 5. 2022** ter traja doizteka zadnjega dne roka za oddajo vlog, ki je **27. 6. 2022.**

1. **IZPOLNJEVANJE RAZPISNIH POGOJEV, NAČIN OBRAVNAVANJA VLOG IN ODLOČANJE O IZBORU**

Izpolnjevanje razpisnih pogojev ugotavlja komisija za odpiranje prijav, ki jo izmed zaposlenih na JAK imenuje direktor JAK.

Vloge, ki ne bodo izpolnjene v celoti, na originalnih, datiranih, žigosanih in podpisanih prijavnih obrazcih in ki ne bodo v celoti oddane tako v elektronski kot v fizični obliki oz. ne bodo izpolnjene v skladu z zahtevami dokumentacije javnega razpisa **JR9–AV–2022**, se bodo štele kot nepopolne.

JAK bo prijavitelje, katerih vloge bodo formalno nepopolne, pozvala, da jih v roku petih (5) dni po prejetju poziva JAK dopolnijo. Če prijavitelji ne bodo dopolnili formalno nepopolnih vlog v zahtevanem roku, bodo vloge s sklepom o zavrženju izločene iz nadaljnje obravnave.

Za prepozno se bo štela prijava, ki ne bo oddana priporočeno na pošti in po elektronski pošti do vključno dne **27. 6. 2022** oz. do tega dne ne bo v poslovnem času oddana v glavni pisarni JAK. Nepravočasne vloge bodo izločene iz nadaljnje obravnave s sklepom o zavrženju.

Prijavitelji, ki ne bodo izpolnjevali predhodno navedenih pogojev, bodo kot neupravičene osebe izločeni iz nadaljnje obravnave s sklepom o zavrženju.

Vloge, ki vsebinsko ne sodijo na razpisno področje in jih strokovna komisija ne more oceniti po kriterijih, navedenih v razpisnem besedilu, se zavržejo kot neupravičene.

JAK lahko v primeru naknadne ugotovitve o neizpolnjevanju pogojev in po že izdani odločbi o izboru spremeni odločitev in s prijaviteljem ne sklene pogodbe. Prav tako lahko v primeru naknadne ugotovitve o neizpolnjevanju pogojev ali pogodbenih obveznosti v času izvajanja nadzora razveže že sklenjeno pogodbo, v primeru že izplačanih sredstev pa zahteva povračilo dela ali celotnih sredstev.

JAK prijavne dokumentacije in prilog ne bo vračala prijaviteljem.

**Oddaja vloge pomeni, da se prijavitelj strinja s splošnimi in posebnimi pogoji ter kriteriji javnega razpisa.**

Pravočasne vloge in popolne vloge upravičenih oseb bodo predložene v obravnavo pristojni strokovni komisiji JAK.

O dodelitvi sredstev bo na podlagi poročila pristojne strokovne komisije JAK odločil direktor JAK z odločbo.

Odpiranje vlog bo potekalo na JAK, Metelkova 2b, 1000 Ljubljana, in ne bo javno.

1. **PLAČILO TARIFE OB PRIJAVI NA JAVNI RAZPIS**

Prijavitelji so skladno z določbami Tarife o izvajanju storitev Javne agencije za knjigo RS (Uradni list RS, št. 4/13 in 50/14) ob prijavi dolžni **priložiti k vlogi potrdilo o plačilu tarife v višini 25 EUR**. Če potrdilo ne bo priloženo, bo prijavitelj pozvan k dopolnitvi. Če po preteku roka za dopolnitev JAK ne bo prejela ustreznega potrdila, bo vloga zavržena kot nepopolna.

1. **DOKUMENTACIJA JAVNEGA RAZPISA, OBVEZNA DOKAZILA IN PRILOGE, KI JIH MORA PREDLOŽITI PRIJAVITELJ PROJEKTA**

Dokumentacija javnega razpisa obsega:

* besedilo javnega razpisa JR9–AV–2022,
* prijavni obrazec JR9 –AV–2022.

Dokumentacija javnega razpisa JR9–AV–2022 je na voljo na spletni strani JAK www.jakrs.si.

Prijavitelji morajo predložiti v celoti izpolnjeno naslednjo dokumentacijo razpisa:

**OBR1 JR9–AV–2022 – prijavni obrazec** z izjavami prijavitelja in finančno konstrukcijo prijavljenega projekta **z obveznimi prilogami**:

* + priloga 1 – sinopsis za avdiovizualno delo (najmanj 2 strani A4);
	+ priloga 2 – filmografija režiserja;
	+ priloga 3 – filmografija članov avtorske ekipe;
	+ priloga 4 – dokazilo o plačilu tarife, skladno s Tarifo za izvajanje storitev Javne agencije za knjigo Republike Slovenije (Ur. l. RS, št. 4/13 in 50/14).
1. **PRISTOJNA USLUŽBENKA ZA INFORMACIJE IN POJASNILA**

**Mateja Humar–Jelnikar, mateja.humar–jelnikar@jakrs.si, telefon: 01 320 28 31**

**dr. Dimitrij Rupel**

Direktor Javne agencije za knjigo RS